ANC moet verantwoordelikheid aanvaar vir ‘geheime verkiesingsveldtog’Mmusi Maimane, leier van die DA Die ANC moet volle verantwoordelikheid aanvaar vir die onetiese sogenaamde ‘koverte verkiesingsveldtog’ tydens die munisipale verkiesing op 3 Augustus verlede jaar, het Mmusi Maimane, leier van die DA, Sondag gesê. Die vrystelling van geheime bandopnames bewys dat Ignatius Jacobs, hoofbestuurder van die ANC-hoofkantoor, geweet het van dié “black ops”-kommunikasieveldtog deur lede van die ANC en hul ondersteuners. Die groep het, teenstrydig met die gedragskode van die verkiesing, en moontlik onwettig, doelbewus vervalste inhoud oor die ANC se politieke opponente, insluitend die DA, vervaardig en versprei, het Maimane gesê. “Dit is tyd dat die ANC nou skoon kom en volledig en openlik aan die publiek meedeel presies wat hul vals nuuseenheid gedoen het en aan wie. Hulle kan nie bloot bly ontken dat enigies oneties of onwettig gebeur het nie. Die bewyse is moeilik om te ontken,” het hy bygevoeg. Maimane het gesê hy gaan hierdie “baie ernstige kwessie” met die Onafhanklike Verkiesingskommissie (OVK) bespreek wanneer hy Dinsdag sy geskeduleerde vergadering nakom. Hy neem kennis van ŉ verklaring wat die OVK uitgereik het dat “die regsproses die geleentheid gebied moet word om afgehandel te word en dat dit voortydig sal wees om op dié bewerings kommentaar te lewer”. Die ANC se propagandaveldtog oortree die gedragskode van die verkiesing, wat ontwerp is om die beginsel van “vry en regverdige verkiesings” te bevorder. Die gedragskode, waaraan alle partye moet voldoen, bepaal kragtens artikel 89(2)(a) en (c) dat “Geen persoon vervalste inligting mag publiseer met die doel om vrees of vyandigheid te skep om die uitslag van die verkiesing te beïnvloed nie”. “Dié oortredings kan tot ŉ boete van R200 000 lei, tesame met ander sanksies, en/of die registrasie van die party kan gekanselleer word. Dit is ŉ baie ernstige saak wat deur alle Suid-Afrikaners veroordeel moet word wat glo in die basiese vereiste van vry en regverdige verkiesings,” het Maimane bygevoeg.